**Fejér Megyei Katasztrófavédelmi Igazgatóság**



**Székesfehérvári Katasztrófavédelmi Kirendeltség**

**Székesfehérvári Hivatásos Tűzoltó-parancsnokság**

H–8000 Székesfehérvár, Szt. Flórián krt.2. : 8050 Székesfehérvár, Pf.: 947

Tel: (06-22) 311-063 Fax: (06-22) 512-168 E-mail: szekesfehervar.hot@katved.gov.hu

*szám: 35710/3531/2015.ált*

***Tárgy:*** *Beszámoló*

***Ügyintéző****: Benke Dávid Dénes tű. őrnagy*

***Telefon:*** *22**310-948, 20 380 73 01*

***Bakonycsernye Község***

***Turi Balázs***

***Polgármester Úr részére***

Tisztelt Polgármester Úr!

A tűz elleni védekezésről, a műszaki mentésről és a tűzoltóságról szóló 1996. évi XXXI. törvény 30. § (5) bekezdése alapján a székesfehérvári Hivatásos Tűzoltó-parancsnokság  
2014 évben végzett szakmai tevékenységéről szóló beszámolót elkészítettem.

Kérem a Polgármester Urat, hogy a beszámolót szíveskedjen a képviselő testületi ülés napirendjére tűzni és megtárgyalni.

Amennyiben a beszámoló esetleges szóbeli kiegészítése érdekében indokoltnak tartják személyes jelenlétemet, akkor kérem előzetes értesítését a testületi ülés tervezett időpontjáról.

A beszámolót levelem mellékleteként elektronikus formában megküldöm.

Székesfehérvár, 2015. szeptember 15.

***Tisztelettel:***

***Benke Dávid Dénes tű. őrnagy sk.***

***Tűzoltóparancsnok***

**Fejér Megyei Katasztrófavédelmi Igazgatóság**



**Székesfehérvári Katasztrófavédelmi Kirendeltség**

**Székesfehérvári Hivatásos Tűzoltó-parancsnokság**



H–8000 Székesfehérvár, Szt. Flórián krt.2. : 8050 Székesfehérvár, Pf.: 947

Tel: (06-22) 512-150 Fax: (06-22) 512-168 E-mail: szekesfehervar.hot@katved.gov.hu



***Beszámoló***

*A Székesfehérvári Hivatásos Tűzoltó-parancsnokság*

*2014. évi tűzvédelmi tevékenységéről*



**Általános áttekintés:**

A 2014-es év legfontosabb célkitűzése volt, hogy az előző évek tapasztalatait felhasználva a szervezet minél hatékonyabb, költségtakarékosabb működését biztosítsuk. Feladatainkat a Székesfehérvári Katasztrófavédelmi Kirendeltség irányításával hajtottuk végre. Fontos feladatunk volt még, hogy a lehetőségekhez képest javítsuk az állomány elhelyezési körülményeit, valamint a beavatkozásokhoz szükséges technikai eszközök műszaki színvonalát.

A katasztrófavédelem három fő szakterülete a tűzoltóság és tűzvédelem, a polgári védelem az iparbiztonság. A tűzoltó parancsnokság alapfeladatainak ellátásán felül – elsősorban a katasztrófavédelmi megbízottai révén – részt vett valamennyi szakterület hatósági munkájában is.

**Vezetés-irányítási, valamint a szakmai felügyelettel kapcsolatos tevékenység:**

A hivatásos tűzoltó-parancsnokság (továbbiakban: HTP) állományába tartozik 6 fő katasztrófavédelmi megbízott, akik a 6 járás illetékességi területén látták el feladataikat. Szakmai felügyeletet gyakoroltunk tizenegy önkéntes tűzoltó egyesület, két önkormányzati tűzoltóság, valamint egy létesítményi tűzoltóság felett. A felügyelet elsősorban a negyedéves ellenőrzéseken és a parancsnoki koordinációkon keresztül valósult meg. A Pusztaszabolcsi Katasztrófavédelmi Őrs megalakulása módosította a működési területünket. Velence ÖTE székhelye átkerült a Dunaújvárosi Hivatásos Tűzoltó-parancsnokság működési területére emiatt az általunk kötött együttműködési megállapodást felbontottuk. Az Önkéntes Tűzoltó Egyesület Pázmánd célul tűzte ki, hogy önállóan beavatkozó önkéntes tűzoltósággá alakuljon át, aminek az előkészületeit segítségünkkel már 2014 második fél évében megkezdték. 2015 április 1-től a sikeres minősítő gyakorlatot követően megkezdhette önkéntes tűzoltóságként a munkáját. Az általunk felügyelt két önkormányzati tűzoltóság szakmai munkájában fejlődés volt tapasztalható. Az Alcoa-Köfém létesítményi tűzoltósága decemberben beszerzett egy új gépjárműfecskendőt, valamint nagyarányú fejlesztést hajtott végre az egyéni védőfelszerelések tekintetében.

**Humán tevékenység:**

A 2013-ról áthozott szabadságokat és túlszolgálatokat a szabályozóban meghatározott határidőre kiadtuk. A Székesfehérvári Hivatásos Tűzoltó-parancsnokság rendszeresített állománya 120 fő, ebből 9 fő a hivatali munkarendben, 111 fő pedig a 24/48 órás készenléti szolgálati rendben dolgozó kolléga. A hat rajparancsnoki beosztás feltöltöttségében 4 fő hiány mutatkozik, a szerparancsnoki és szolgálatparancsnoki beosztások betöltöttek. 2014-ben 15 fő szüntette meg szolgálati viszonyát vagy kérte áthelyezését más szervezeti egységhez. A tavalyi évben két újonc kolléga kezdte meg szolgálatát a parancsnokságon. Az évet 16 fős létszámhiánnyal zártuk, ami teljes egészében a készenléti szolgálatot érinti. A szolgálati csoportok csoportonkénti rendszeresített létszáma 37 fő. A vonatkozó intézkedés szerint napi minimum szolgálati létszám 26 fő, ami a készenléti szerek átmeneti üzemképtelensége miatt 21 és 23 fő között változott.

**Tűzoltás és műszaki mentés:**

A Székesfehérvári HTP működési területén 41 település található. A készenléti szolgálat **2014-ben összesen 908 esetben vonult káresetekhez (a 2013-as vonulási szám 904 volt). Ebből tűzeset: 280 db, káreset: 471 db, téves jelzés: 152 db, szándékosan megtévesztő jelzés: 5 db. A Móri Önkormányzati Tűzoltóság: 126 db, Polgárdi Önkormányzati Tűzoltóság: 102 db, az Alcoa-Köfém Létesítményi Tűzoltóság: 114 db vonulást hajtott végre.** A káresetekkel kapcsolatos adatszolgáltatást az arra rendszeresített adatszolgáltató rendszerben határidőre elkészítettük és lezártuk. A káreseti adatgyűjtést, mind a tűzesetek, mind a műszaki mentések vonatkozásában a kárhely-parancsnokok végezték. A földgázvezeték sérülésével járó és a szándékosan megtévesztő jelzésekkel kapcsolatban a hatályos igazgatói utasításnak megfelelően terjesztettük fel a jelentéseket. A Székesfehérvári Hivatásos Tűzoltó-parancsnokság, valamint a működési területünkön tűzoltási és műszaki mentési tevékenységet ellátó önkormányzati tűzoltóságok és létesítményi tűzoltóság vonulási adatait részletesen a mellékletben lévő táblázat és diagramm tartalmazza.

**Kiemelt események:**

2014. február 5-én történt tűzeset Pákozdon, a Sport utca 7. szám alatti ingatlanon. A helyszínen egy 300 négyzetméter alapterületű asztalos műhely tetőszerkezete teljes terjedelemben égett és a tűz átterjedt a műhelyben tárolt anyagokra és gépekre is. Az oltást nehezítette a helyszínen tárolt nagy mennyiségű faanyag.

2014. április 15-én történt tűzeset a Csákvár, Kossuth utca 58. szám alatti cég telephelyén. A helyszínen egy kb. 4 m x 30 m alapterületű és 4 m magas farönk rakat égett a tűz egy rakat méretével megegyező melléképületet veszélyeztetett. A tűz oltásához szükséges oltóvíz vízmennyiséget csak távolsági vízszállítással lehetett biztosítani.

**Műszaki szakterület:**

A parancsnokságunkon 1 fő műszaki biztonsági tiszt és szolgálati csoportonként egy-egy műszaki megbízott végzi a mindennapi munka során jelentkező, technikai jellegű problémák kezelését.

A műszaki biztonsági tiszt feladata volt a HTP raktárainak kezelése, valamint az eszközök felszerelések és gépjárművek állapotának a figyelemmel kísérése. A szükséges felülvizsgálatokat saját hatáskörben vagy külső szolgáltató bevonásával elvégeztük.

A BM HEROS által 2012. évben felújított STEYR R 4000 típusú gépjárműfecskendő 2014. december 1-jétől a Pusztaszabolcsi Katasztrófavédelmi Őrsön áll készenlétben. A magasból mentő gépjárművünk 2014-ben 7 hónapon keresztül volt üzemképtelen. 2014. december 23-án egy új, Iveco Magirus M42L típusút magasból mentő szert tudtunk készenlétbe állítani. A meghibásodások miatt az év nagy részében a Dunaújvárosi Hivatásos Tűzoltó-parancsnokság Mercedes RB 2000 típusú gépjárműfecskendőjét tartottuk készenlétben. Jelentős javulást eredményezett a készenléti gépjárművek műszaki színvonalában a 2015. márciusától készenlétbe állított új Renault Aquadux típusú gépjárműfecskendő. Ahhoz hogy tovább tudjuk csökkenteni a gépjárműfecskendőink átlagéletkorát, 2015-ben szükség lenne még egy új gépjárműfecskendő készenlétbe állítására. Ezzel a leginkább igénybe vett technikai eszközök műszaki problémái valószínűleg hosszabb távra megoldódnának.

A teljes személyi állomány rendelkezik valamennyi előírt védőfelszereléssel, állapotuk megfelelő. A heti karbantartásokat az eszközök, felszerelések, valamint a gépjárművek tekintetében az állomány a Szolgálati Rendben meghatározott módon folyamatosan végrehajtotta.

**Oktatás és továbbképzés:**

A Székesfehérvári Hivatásos Tűzoltó-parancsnokság személyi állománya az előírt képzéseken, továbbképzéseken részt vett. A képzési tervben tervezett helyismereti foglalkozásokat, begyakorló és ellenőrző gyakorlatokat megtartottuk. Az ellenőrző gyakorlatokat mind a három szolgálati csoport tekintetében megfelelőnek értékeltem. Az önkéntes tűzoltó egyesületek számára a HTP a Fejér Megyei Katasztrófavédelmi Igazgatósággal közösen 40 órás tűzoltó alaptanfolyamot és vizsgát tartott. Azok az önkéntes tűzoltó egyesületek, amelyek a BM OKF pályázata keretében részvételi lehetőséget kaptak szivattyú- és tűzoltó technika kezelői képzésre, részt vettek a HTP által szervezett tanfolyamon és a Katasztrófavédelmi Oktatási Központban sikeres vizsgát tettek.

Ahhoz, hogy a beavatkozásoknál a társszervekkel minél hatékonyabban tudjunk együtt dolgozni az Országos Mentőszolgálattal és a rendőrséggel is oktatási napot szerveztünk, melyen mindhárom szolgálati csoport részt vett.

A tornaterem és a kondicionálóterem megfelelő lehetőséget biztosított az állománynak a rendszeres sportoláshoz, fizikai állóképességük karbantartásához.

**Polgári védelem:**

A járások területén a katasztrófavédelmi megbízottak folyamatos kapcsolatot tartottak a helyi illetőségű és hatáskörű szervekkel. Az ügyfélfogadási időben irodáikban tartózkodtak, azon kívül pedig összevontan végezték hatósági feladataikat. Rendszeresen felkészítést tartottak az önkormányzatok közbiztonsági referenseinek. Integráltan vettek részt a tűzvédelmi, polgári védelmi, illetve az iparbiztonsági hatósági feladatok végrehajtásában. A katasztrófavédelmi megbízottak munkájának szakmai irányítását a Székesfehérvári KvK polgári védelmi felügyelője végezte és a tűzoltóparancsnok koordinálta.

**Egyéb események és rendezvények:**

Részt vettünk két járási mentőcsoport minősítő és rendszerbeállító gyakorlatán. A Székesfehérvári Hivatásos Tűzoltó-parancsnokság állománya nagy hangsúlyt fektet a tűzoltó sportra, 2014-ben kollégáink megnyerték a megyei versenyt. Elismerésre méltó az állománya hozzáállása, akik többször szabadidejükben is részt vettek a helyőrségi bajnokságon, valamint a katasztrófavédelem által szervezett versenyeken, melyeken több alkalommal szép eredményeket értek el. A parancsnokság kiemelt figyelmet fordít a lakossággal történő kapcsolattartásra, melynek érdekében rendszeresen részt veszünk a működési területünk településein különböző rendezvényeken, illetve többször szerveztünk a társszervekkel közös bemutatókat. Az óvodai csoportok és az iskolai osztályok gyakran látogatták meg laktanyánkat, ismerkedtek meg munkánkkal.

A középiskolák diákjai számára lehetőséget biztosítottunk a közösségi szolgálat teljesítésére. A Székesfehérvár Megyei Jogú Város Önkormányzatával nagyon jó kapcsolatot ápolunk, az önkormányzattól 2014-ben kapott támogatást teljes egészében a készenléti állomány elhelyezési körülményeinek javítására használtunk fel. A Fehérvári Tűzoltó Egyesülettel közösen decemberben megtartottuk a nagy sajtónyilvánosságot kapott karácsonyfa- és olajtűz oltási bemutatónkat.

**A 2015. év főbb feladatai:**

Továbbra is a legfontosabb számunkra a működési területünkön élő polgárok élet- és vagyonbiztonságának biztosítása. Célkitűzésünk, hogy a beavatkozó állomány elméleti és gyakorlati tudását még tovább fejlesszük, a hatékony munkavégzéshez szükséges valamennyi feltételt biztosítsuk. Laktanyánk idén is nyitva áll az oktatási intézmények számára, hogy gyermekek megismerhessék hivatásunkat és eszközeinket.

2015. évben is szeretnénk a lehető legtöbb szakmai támogatást megadni az önkormányzati tűzoltóságok és az önkéntes tűzoltó egyesületeknek számára, valamint tovább ápolni a kialakult jó kapcsolatokat.

Összességében elmondható, hogy a Székesfehérvári Hivatásos Tűzoltó-parancsnokság a katasztrófavédelem rendszerben teljesíteni tudja alapfeladatát, kiemelt színvonalon biztosította a működési területén élők élet- és vagyonvédelmét. Parancsnokságunk szakmai elismertsége jó, köszönhetően a teljes személyi állomány munkájának. Természetesen feladataink hatékony végrehajtásához elengedhetetlen a működési területünk önkormányzatainak, közintézményeinek, valamint a társszerveknek és valamennyi önkéntes közreműködőnek a segítsége, melyet ezúton is köszönök.

Kérem a beszámolóm elfogadását.

Székesfehérvár, 2015. május 18.

**2014-es év vonulási statisztikája**

Székesfehérvári Hivatásos Tűzoltó-parancsnokság

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **SZÉKESFEHÉRVÁR HTP** | | | | | | | | | | | | | | | |
| **2014. évi vonulási adatai** | | | | | | | | | | | | | | | |
|  |  |  |  |  |  |  |  |  |  |  |  |  |  |  |  |
|  |  | **Január** | **Február** | **Március** | **Április** | **Május** | **Június** | **Július** | **Augusztus** | **Szeptember** | **Október** | **November** | **December** | **Összesen** |  |
|  | ***Tűzeset*** | 19 | 24 | 30 | 22 | 21 | 40 | 26 | 18 | 28 | 18 | 18 | 16 | 280 |  |
|  | ***Káreset*** | 26 | 25 | 41 | 23 | 77 | 30 | 61 | 45 | 49 | 33 | 27 | 34 | 471 |  |
|  | ***Téves jel.*** | 11 | 6 | 16 | 7 | 17 | 13 | 15 | 10 | 22 | 14 | 13 | 8 | 152 |  |
|  | ***Sz. m. jel.\**** | 0 | 0 | 0 | 0 | 0 | 0 | 0 | 3 | 0 | 1 | 1 | 0 | 5 |  |
|  | ***Összesen*** | 56 | 55 | 87 | 52 | 115 | 83 | 102 | 76 | 99 | 66 | 59 | 58 | 908 |  |
|  |  | | | | | | | | | | | | | | |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |