Bakonycsernyei Közös Önkormányzati Hivatal Jegyzője

Bakonycsernye, Rákóczi u. 83.

<Tel:22/413-001>

e-mail:pm.bakonycsernye@morterseg.hu

 

E L Ő T E R J E S Z T É S

a Bakonycsernyei Közös Önkormányzati Hivatal 2015. évi munkájáról szóló

jegyzői beszámolóra

Jogszabályi háttér: Magyarország helyi önkormányzatairól szóló törvény

Tisztelt Polgármesterek!

Tisztelt Képviselő-testületek!

A Magyarország helyi önkormányzatairól szóló törvény előírja, hogy a jegyző minden évben tájékoztatást nyújt a képviselő-testület részére a hivatal működéséről. Tájékoztatom a Tisztelt Képviselő-testületeket, hogy azonos tartalmú előterjesztés készült mind Bakonycsernye, Balinka és Nagyveleg képviselő-testület részére.

Kérem a Tisztelt Képviselő-testületi tagokat a beszámoló megtárgyalására és annak elfogadására.

HATÁROZAT TERVEZET

Bakonycsernye/Balinka/Nagyveleg Község Önkormányzat Képviselő-testülete,

a Magyarország helyi önkormányzatairól szóló 2011. évi CLXXIX. törvény

81.§ (3) f.) pontjában kapott felhatalmazás alapján elkészített jegyzői tájékoztatót

- a Bakonycsernyei Közös Önkormányzati Hivatal 2015. évi tevékenységéről –

megismerte, annak tartalmát a határozat melléklete szerint elfogadja.

Felelős: jegyző

Határidő: azonnal

**TÁJÉKOZTATÓ**

**A BAKONYCSERNYEI KÖZÖS ÖNKORMÁNYZATI HIVATAL**

**2015. ÉVI TEVÉKENYSÉGÉRŐL**

I.

SZERVEZETI VÁLTOZÁSOK

A Bakonycsernyei Közös Önkormányzati Hivatal 2013. január 1-vel a Polgármesteri Hivatal Bakonycsernye, és a Balinka-Nagyveleg Körjegyzőségéből alakult át, s 11 fő köztisztviselővel kezdte meg működését.

A hivatali szervezet kialakítása során arra törekedtünk, hogy ne legyen különbség és tagoltság a három település között, hanem a munkavégzésben is érvényesüljön a „közös” hivatali elképzelés és valóban egy egybeolvadt szervezetként próbálunk működni az új közigazgatási rendszerben.

Ennek megfelelően az önkormányzatokat kiszolgáló köztisztviselők munkakörei úgy lettek kialakítva, hogy nem településenként, hanem egy-egy területként (szociális, pénzügy, igazgatást stb.) szakosodtak, amely szakmailag lehetőséget teremtett a specializációra. Ez a modell segítséget jelentett abban is, hogy a három különböző önkormányzati működés összecsiszolódjon, a munkafolyamatok, követelmények egységesítetté váljanak.

A rendszer kialakítása befejeződött a 2014-es évre, viszont látható volt, hogy az adminisztratív terhek túl magasak a köztisztviselői létszámhoz, főként a pénzügy területén volt torzulás, így 2014. évben további 2 fővel bővült a hivatali létszám. Ez jelentős segítséget nyújtott a megnövekedett feladatok szakszerű ellátásában. 2015. január 1-vel viszont szétválasztásra került a pénzügy, a szociális feladatok, az iktatás. Nagyjából visszarendeződött a volt körjegyzőségi munkamegosztás.

II.

A HIVATAL ALAPVETŐ FELADATAI

A Hivatal komplex, szerteágazó munkát lát el az önkormányzati és államigazgatási területeken. Mint „kiszolgáló” szerv Bakonycsernye Önkormányzata, Balinka Önkormányzata, Nagyveleg Önkormányzata, Bakonycsernyei Szlovák Önkormányzat, Balinkai Német Nemzetiségi Önkormányzat, Gajamenti Szociális Társulás, Bakonycsernyei Bóbita Óvoda, mint intézmény, gazdálkodását, működésének kiszolgálását biztosítja.

III.

ÁLLAMIGAZGATÁSI FELADATOK

A Hivatal továbbra is ellátja a központi állami szervek megbízásából a jegyző és az önkormányzat számára hatáskört megállapító jogszabályok végrehajtásaként az államigazgatási feladatokat, vagyis előkészíti döntésre az államigazgatási ügyeket és gondoskodik e döntések végrehajtásának megszervezéséről.

Különösen:

- helyi adóztatással kapcsolatos igazgatási feladatok,

- egyes szociális igazgatással kapcsolatos feladatok polgármester/jegyző/képviselő-testület hatáskörébe tartozó települési támogatással kapcsolatos feladatokat,

- üzletek működésével, nyitvatartásával és tevékenységének ellenőrzésével, valamint a telepengedélyezéssel és a teleplétesítés bejelentésével kapcsolatos elsőfokú hatósági feladatkör, - környezet- és természetvédelemmel – különösen parlagfű elleni közérdekű védekezés, zaj- és rezgésvédelem – kapcsolatos hatáskörök.

További, a Hivatal által ellátott ügykörök: pénzügy és gazdálkodás, egészségügy, környezetvédelmi, közlekedési, vízügyi ügyek, lakás, ipari igazgatás, földművelési és állategészségügyi ügyek, munkaügyek, önkormányzati és általános igazgatási ügyek (birtokvédelem, hagyatéki eljárás,adó- és értékbizonyítvány kiadása, stb.), köznevelés és közművelődési ügyek, honvédelmi és katasztrófavédelmi ügyek, idegen helyről kimutatott tartozások behajtása, anyakönyvi igazgatás, lakóhely létesítésével kapcsolatos ügyek, közfoglalkoztatás szervezése, hirdetmények kezelése, pályázatok előkészítése, bonyolítása, elszámolása, utógondozása. Statisztikai adatgyűjtés.

IV.

HIVATAL ÁLTAL ELLÁTANDÓ ÖNKORMÁNYZATI FELADATOK

A Hivatal ellátja az önkormányzati testületi szervekhez (képviselő-testület, bizottságok) kapcsolódó adminisztrációs feladatokat, az önkormányzati képviselők munkájának segítését, valamint a belső munkaszervezési igazgatási teendőket.

- Előkészíti és végrehajtja a testületi szervek önkormányzati döntéseit, a polgármester irányítása és a jegyző operatív vezetése mellett.

- Külön rögzíti a törvény, hogy a polgármesteri hivatal ellátja a nemzeti- és etnikai kisebbségek jogairól szóló törvényben meghatározott feladatokat.

Az államháztartásról szóló törvény kimondja, hogy a helyi önkormányzat gazdálkodásának végrehajtó szerve a költségvetési szervként működő polgármesteri hivatal.

**Önkormányzat működésével kapcsolatban ellátott feladatok számszerűsítve:**

|  |  |  |  |
| --- | --- | --- | --- |
|  | NYÍLT ÜLÉS | ZÁRT ÜLÉS | KÖZMEGHALLGATÁS |
| Pénzügyi és Településüzemeltetési Bizottság | 11 | - | - |
| Bakonycsernye képviselő-testület | 22 | 5 | 1 |
| Balinka képviselő-testület | 13 | 1 | 1 |
| Nagyveleg képviselő-testület | 14 | 3 | 1 |
| Szlovák nemzetiségi önkormányzat | 5 | - | 1 |
| Német nemzetiségi önkormányzat | 5 | - | 1 |
| Összevont képviselő-testületi ülés | 1 | - | - |
| Szociális Mikrotársulás | 7 | - |  |
| Vagyonnyiatkozatokkal foglalkozó biz. ülés | 11 |  |  |

|  |  |  |
| --- | --- | --- |
|  | Megalkotott RENDELETEK száma | Meghozott HATÁROZATOK száma |
| Pénzügyi és Településüzem. Biz. | 0 | 80 |
| Bakonycsernye képviselő-testülete | 26 | 267 |
| Balinka képviselő-testülete | 25 | 150 |
| Nagyveleg képviselő-testülete | 21 | 155 |

**Összesen 103 ülés zajlott le, 103 jegyzőkönyv készült el, amely átlagban heti 1,9 ülést jelentett.**

Gyakran előfordult, hogy egy nap két településen is zajlott képviselő-testületi ülés, viszont a polgármesterek az ülések időpontjának meghatározásában a munkatervben meghatározottak szerint, de egymás települését tiszteletben tartva határozták meg az ülések időpontját. Több ízben előfordult, hogy a Pénzügyi és Településüzemeltetési Bizottság ülésének napja is a testületi ülés napjával esett egy napra. A Hivatal szempontjából az egy napon történő ülésezések pozitívuma, hogy nagyjából hasonló tárgyú napirendi pontokat tárgyaltak a képviselő-testületek, így a felkészülés nem duplán történt, viszont a jegyzőkönyvek elkészítésére rendelkezésre álló határidő lecsökkent, hiszen ugyan azon 15 nap alatt nem egy, hanem kettő, sőt december hónapban előfordult, hogy négy jegyzőkönyvnek kellett elkészülni és felterjesztésre alkalma állapotba kerülnie.

**Iktatási feladatok:**

Mind három település tekintetében azonos irattározási programot használunk betűjellel megkülönböztetve azokat, viszont a 2015. január 1-től az iktatás szét lett választva, a korábbi egy helyen (Bakonycsernyén) végzett iktatás külön-külön, a székhelyen és az ügyfélszolgálatokon működik.

**Pénzügyi területen végzett munka értékelése:**

A pénzügyi feladatok az év folyamán folyamatosan változtak, igazodva az államháztartási törvényben meghatározott munkanemekhez, melyet az államkincstár folyamatosa adatszolgáltatási igénye, valamint a bonyolódó pályázatok pénzügyi elszámolásai egészítettek ki.

A költségvetés és beszámolók valamint a közmeghallgatási anyag összeállítása, a költségvetési rendelet módosítások előkészítése és végrehajtása teszi ki.

A folyamatos jogszabályváltozások miatt a naprakészen kell a pénzügyi folyamatokat megvalósítani. Elláttuk a MÁK törzskönyvi nyilvántartásával kapcsolatos feladatokat. (Alapító Okiratok frissítése, közreműködés előterjesztés készítésében, adatlapok kitöltése és benyújtása). Kapcsolatot tartottunk a könyvvizsgálóval, rögzítettük a vagyon változásait a SÁFÁR rendszerben. Elkészültek az éves és negyedéves pénzügyes statisztikákat. Nyilvántartásra kerültek a szerződések kötelezettségvállalások.

A pénzügyi feladatok ellátása kapcsán a dolgozók részt vettek a pályázatokkal kapcsolatos pénzügyi megbeszéléseken, végrehajtják a megbeszélésen kiadott feladatokat.

A munkatársaim számlákat rögzítettek, teljesítésigazolást gyűjtöttek, utalványoztattak, ellenjegyeztek, érvényesítettek és gondoskodtak a határidőben történő kifizetésekről. Számos esetben egyenlegközlőket, fizetési felszólításokat küldtek ki az ügyfeleknek. Majd figyelemmel kísérték a befizetéseket. Rögzítették a ki- és befizetésekhez kapcsolódó szerződéseket, megrendeléseket, nyilvántartásokat vezettek.

A november hónapban a KIR rendszerről áttértünk a KIRA rendszerre. Az átállás jelentős többletfeladatot jelentett.

**Adóigazgatási ügyek:**

Az adóigazgatási ügyek során ellátják az adóztatással kapcsolatos feladatokat (kivetés, felszólítások, behajtás, könyvelés, adatszolgáltatások). Az adózással kapcsolatban külön, részletes beszámoló készült.

**Anyakönyvi ügyek:**

Az anyakönyvi ügyintézés külön szakvégzettséghez kötött, mellyel két kolléganő rendelkezik a Hivatalban. Születéssel, halálozással, házasságkötéssel kapcsolatos ügyeket intéznek, melyben sem a képviselő-testület, sem a jegyző utasítást részükre nem adhat, kizárólag a vonatkozó jogszabályoknak megfelelően járhatnak el. Munkájuk végzéshez külön számítógéppel és a hozzá tartozó programmal, úgynevezett ASZA géppel dolgoznak. Bakonycsernyén Jakab Jánosné, Nagyvelegen és Balinkán Harcz Erzsébet látja el az anyakönyvi feladatokat.

**Szociális és gyermekvédelmi ügyek:**

2014-ben azonos kolléganő végezte mind három település tekintetében a szociális ügyek ellátását (kérelmek vizsgálata, döntések előkészítése, döntések végrehajtása). 2015-től az átszervezés következtében a szociális ügyek is „szét lettek” választva településenként és külön-külön kerülnek ellátására mind három településen az aljegyző kiadmányozási jogával.

**Általános igazgatás:** Az önkormányzati munka területén nem érvényesült a szétválasztás, továbbra is törekedtünk, hogy azonos személyek végezzék mind három település tekintetében a képviselő-testületi, bizottsági ülések jegyzőkönyvezését, határozat, rendelet nyilvántartását, testületi előterjesztések kezelését.

**Az ügyfélszolgálat működése:** Balinka és Nagyveleg településeken a polgármesterek mellett 1-1 fő kolléganő látja el az ügyfélszolgálati feladatokat osztott munkakörben, mivel a helyi adóztatás még hozzájuk tartozik. Az átszervezés következtében helyi ügy, azaz nagyvelegi és balinkai ügyfél által beterjesztett ügy nem kerül át a Bakonycsernyei Közös Önkormányzati Hivatal székhelyére.

V.

ÜGYFÉLFOGADÁS

|  |  |  |
| --- | --- | --- |
| Bakonycsernye | Balinka | Nagyveleg |
| Hétfő: 8-16 | 8-16 | 8-16 |
| Kedd: - | - | 8-16 |
| Szerda 8-16 | 8-16 | 8-16 |
| Csütörtök - | 8-16 | - |
| Péntek: 8-12 | 8-12 | 8-12 |

VI.

TÁRGYI FELÉTELEK:

A Bakonycsernyei Közös Önkormányzati Hivatal székhelye és ügyfélszolgálatai, valamint az önkormányzati feladatellátást biztosító helységek megfelelőek, kulturált, méltó helyet biztosítanak az ügyfélfogadáshoz, a munka elvégzéséhez.

Bakonycsernye Önkormányzata 2015. évben pályázatot nyújtott be a Hivatal épületének energetikai felújítására. A pályázat kedvező elbírálásban részesült, a beruházás megkezdődött, s még folyamatban van, de már most is jelentősen érzékelhető az energia megtakarítás a nyílászáró cserék következtében. Bakonycsernye Önkormányzata önkormányzati költségvetése terhére a külső pályázati forrás mellé saját, önkormányzati forrást is biztosított, melyből a Hivatal I. ütemében belső felújítása is megkezdődött. Ez inkább villamossági, burkolati felújítást foglal magában, amely az érintésvédelmi szabályoknak való megfelelést már teljes mértékben biztosítja.

Nagyveleg Község Önkormányzata is pályázott fotovoltaikus (napelemes ) rendszerek beépítése érdekében, amely 2025. évben megvalósult. A beruházás következtében a Nagyvelegi Ügyfélszolgálaton is jelentős energia megtakarítás tapasztalható.

VII.

ELLENŐRZÉSEK

2015. évben az alábbi ellenőrzések történtek a Hivatalnál.

Fejér Megyei Kormányhivatal részéről több célellenőrzés történt.

Belső ellenőrzés: Mind három településen külön-külön valósult meg, meg megbízásuk még 2014. évben született meg.

Könyvvizsgálói ellenőrzés: Kizárólag Bakonycsernye tekintetében, a 2014. évi beszámoló tartalmának valódisága, jogszabályi megfelelése került átvizsgálásra.

VIII.

TÁRSULÁSOKBAN VALÓ RÉSZVÉTEL

Mind három település az alábbi tárulásokban vesz részt:

* Móri Többcélú Kistérségi Társulás
  + óvodai nevelés (kizárólag Nagyveleg)
  + orvosi ügyelet
* Közép-Dunavidéke Hulladékgazdálkodási Önkormányzati Társulás
  + hulladékgazdálkodási közszolgáltatás biztosítása
* Gajamenti Önkormányzati Társulás
  + házi segítségnyújtás
  + családsegítés,
  + szociális étkeztetés,
  + gyermekjóléti szolgálat,
  + óvodai nevelés (kizárólag Balinka, Bakonycserne).

A Hivatal feladata az első két társulás esetében az adatszolgáltatás, valamint a testületi döntést igénylő előterjesztések elkészítése.

A Társulás esetében, mivel az nem rendelkezik önálló költségvetési szervvel, így annak teljeskörű működtetését (pénzügy, munkaügy) a Hivatal látja el, a hivatali alapító okiratban foglaltak szerint.

**Összegzés:**

**A 2013-as megalakulást és összerázódást követő 2014-es év véleményem szerint már sokkal rugalmasabban, gyakorlatiasabban zajlott annak ellenére, hogy a választások nagymértékben leterhelték a hivatali dolgozókat. Megismertük egymás szokásait, sajátosságait, és ezeket szem előtt tartva úgy ítélem meg, hogy mind három település próbált igazodni az egységesítés irányába, viszont egyéb felmerült problémák kiküszöbölésre született az a döntést, hogy ez az egységes rendszer kerüljön megszüntetésre, a feladatellátás szétválasztásra, mint fent is említettem. Így megszűnt a közös iktatás, megszűnt a közös pénzügyi csoport, megszűnt a közös szociális feladatok ellátása.**

**Ezek a feladatok visszarendeződtek a településekre az ügyfélszolgálatokhoz, így 2015.-ben egy újabb felállásban indult el a hivatali munka.**

**Sajnos a „szétszedés” sem hozta meg a felmerült problémák megoldását, sőt tetézte azzal, hogy az átalakítás megtörténtét követően a balinkai és nagyvelegi ügyfélszolgálaton ügyfélfogadást teljesítő aljegyző, a balinkai ügyfélszolgálaton dolgozó igazgatási előadó, valamint a nagyvelegi, balinkai ügyfélszolgálaton osztottan dolgozó pénzügyi ügyintéző szinte egy időben kérte köztisztviselői jogviszonyának megszüntetését.**

**Ezzel három hónapra szinte ellehetetlenül a hivatal, a feladatellátást belső helyettesítéssel tudtuk megoldani.**

**2015. májusában viszont kinevezésre került az új aljegyző Harcz Erzsébet személyében, majd betöltésre került a további két szabad ( igazgatási ügyintézés és pénzügyi ügyintéző) álláshely.**

**Összegzés: A 2015. év tehát ismételt változásokkal indult, így a rendszer csiszolódása még mindig tart.**

Bakonycsernye, 2015. december 10.

Fidrich Tamásné

jegyző